HR
C 20/24
Službeni list Europske unije
20.1.2023.
Ta je granica utvrđena u skladu s kriterijima koji se odnose na tlo, klimu i područja kojima su sorte obuhvaćene predmetnim ZOZP-om bolje prilagođene.
Dodana vrijednost proizvoda „Melocotón de Cieza” temelji se na njegovim posebnim značajkama koje su ponajprije posljedica svojstava tla te klimatskih i ljudskih čimbenika specifičnih za područje obuhvaćeno ZOZP-om.
Prirodni čimbenici Klima na definiranom zemljopisnom području proizvodnje doprinosi prepoznatljivosti sorti Baby Gold 6 i Romea ZOZP-a „Melocotón de Cieza”.
Zimi se hladne noćne temperature kreću od –2 °C do 5 °C, dok su temperature najviše u svibnju (33 °C), lipnju (37 °C) i srpnju (41 °C).
Zbog razlika u temperaturi te se sorte breskvi odlikuju jedinstvenom i prepoznatljivom veličinom i bojom.
Na posebne značajke ZOZP-a „Melocotón de Cieza” kod sorti Romea i Baby Gold 6 utječe ekstremna mediteranska klima tog područja, s jakim ljetnim sušama i prosječnom godišnjom količinom padalina koja doseže jedva 300 mm.
Oborine padaju neposredno nakon ravnodnevnice, a najkišniji je mjesec listopad.
Nadalje, zbog relativne blizine Sredozemnog mora i nizinskog reljefa prosječna godišnja temperatura najviša je u regiji Murciji.
To je područje s najsušom klimom u slivu rijeke Segure.
Svi navedeni čimbenici zaslužni su za posebne značajke tih sorti koje ih razlikuju od svih ostalih breskvi istih sorti uzgajanih na drugim područjima.
Ključnu ulogu pritom imaju i posebna svojstva rijeke Segure, koja navodnjava polja u općini Cieza.
Konkretno, kad je riječ o organoleptičkim svojstvima obiju sorti, koncentracija u topljivim krutim tvarima upućuje na veću slatkoću i čvrstoću.
U izvješću o kvaliteti vode u dijelu rijeke Segure u općini Cieza koje je izradilo Tijelo nadležno za sliv rijeke Segure (Confederación Hidrográfica del Segura) (N/REF: IAMB-0015/2021) navodi se sljedeće: „U dijelu koji prolazi kroz općinu Cieza rijeka Segura ima status vodnog tijela ‚ESES0701010111 Río Segura’ od mjesta na kojem se u nju ulijeva rijeka Quipar do brane Azud de Ojós.
U konačnoj procjeni i planu upravljanja vodom za rijeku Seguru (Plan Hidrológico del Segura, PHDS) opće stanje tog vodnog tijela ocijenjeno je kao ‚dobro’.
Ekološko stanje rangira se u pet kategorija, od najboljeg do najgoreg: vrlo dobro, dobro, prosječno, loše i vrlo loše.
U ovom je slučaju stanje ‚dobro’.
Kemijsko stanje rangira se u dvije kategorije: ‚dobro’ i ‚nedovoljno dobro’.
U ovom je slučaju stanje ‚dobro’.”
Tlo Zahvaljujući skupu zajedničkih čimbenika tlo na tom području proizvodnje idealno je za uzgoj tog koštuničavog voća.
Među glavne značajke koje u kombinaciji s klimom tlo čine jedinstvenim ubraja se njegova glinasto-muljevita i glinasta tekstura, sadržaj gline veći od 30 %, pH vrijednost > 8,3, aktivni vapnenac > 20 % i razina organskih tvari od 1 do 2 %.
Ta fizikalna i kemijska svojstva, uz mnoga druga, određuju kvalitetu, čvrstoću, rok trajanja i okus proizvoda, odnosno prepoznatljive značajke breskve s predmetnog zemljopisnog područja.
Ne postoji samo jedna fizikalna ili kemijska značajka ili svojstvo tla koje određuje suštinska obilježja proizvoda „Melocotón de Cieza”.
Riječ je o skladnoj kombinaciji brojnih čimbenika, pri čemu su oni povezani s tlom od posebne važnosti.
Čimbenik proizvodnje Posebnost područja Cieza, zbog koje se ono razlikuje od drugih područja, jest potpuno artizanalna metoda prorjeđivanja cvjetova i plodova, jedan po jedan.
U ostalim područjima Španjolske poljoprivredni radnici za uklanjanje viška cvjetova s grana upotrebljavaju strojeve za prorjeđivanje.
Tradicionalna metoda omogućuje bolji odabir cvjetova, što znači kvalitetnije plodove.
Povijesni čimbenici i društveni ugled Kad je riječ o povijesnim aspektima, u stijenama La Serreta nalaze se dokazi o breskvama u Ciezi iz 3. stoljeća.
Dokazi iz kasnijeg razdoblja pronađeni su u presušenim zdencima uz kuće na području Siyâsa, utvrđenom andaluzijskom naselju na obroncima nalazišta Monte del Castillo napuštenom u 13. stoljeću.
O tadašnjim poljoprivrednim praksama u voćnjacima Cieze svjedoče i pronađeni ostaci sjemena breskve.